Bybelskool » Eenvoud
Eenvoud (simplicity) laat val die klem op wat regtig saak maak (Fil 1:10-11) en op 'n lewe vry van bekommernisse (Matt 6:25-34) en laste (Heb 12:1-3). Dit maak jou vry om ander mense met jou vrygewige diensbaarheid te seën.
Die Here Jesus het ons aangeraai om 'n eenvoudiger leefwyse aan te leer omdat dit sal verseker dat ons ons hart nie op tydelike behoeftes en besittings sal verloor nie, maar eerder vir ons 'n skat in die hemel sal bymekaarmaak (Matt 6:19-21). Eenvoud beteken om ryk te wees in God, om sy koninkryk en sy geregtigheid in alles te soek en om op Hom te vertrou vir wat jy nodig het om te leef.
Paulus self sê in Filippense 4:11-13: "Ek het geleer om my in alle omstandighede te behelp. Ek weet wat armoede is en ek weet wat oorvloed is; van alles het ek ondervinding: om genoeg te hê om te eet sowel as om honger te ly, om oorvloed te hê sowel as om gebrek te ly." Daarom kon hy ook sê: "Ek is tot alles in staat deur Hom [Christus] wat my krag gee."
Om 'n lewe van eenvoud aan te leer is nie maklik in ons verbruikersgerigte samelewing nie. Hier is egter 'n paar voorstelle om jou gedagtes te prikkel:
Maak 'n lys van dinge en aktiwiteite wat jou lewe onnodig ingewikkeld maak. Maak 'n plan om dié dinge en aktiwiteite in jou lewe minder te maak.
Neem 'n blaaskans van dié dinge wat jou aandag voortdurend opeis. Dink hier aan enigiets soos die TV, jou selfoon, e-posse, Facebook of Twitter. Sommige mense noem hierdie fokus op eenvoud unplugging. Maak spesifiek tyd in jou program vir oomblikke wanneer jy jou kan "losmaak" van alles wat jou moeg maak en jy net stil kan word, diep gesprekke kan voer, kan lees en in die veld of langs die see kan gaan stap.
Maak 'n lys van besittings waarvan jy te veel het of wat nie meer 'n doel in jou lewe het nie. Vrolik iemand anders se lewe daarmee op.
Besluit om vir 'n maand lank op 'n eenvoudige dieet te gaan. Doen byvoorbeeld 'n Daniëlvas van groente, neute, vrugte en water. Dit sal ook tot voordeel van jou gesondheid wees.